جیلانی پیراک

جیلانی پیراک (وفات: 17 دسمبر 2019ء) بھارت کے نامور تیراک، کوچ اور سماجی رہنما تھے جنہیں ’’بابائے پیراکی‘‘ کہا جاتا ہے۔ ان کا حقیقی نام سید محمد جیلانی تھا۔ تاہم چونکہ ان کی زندگی کے جملہ مشاغل اور دل چسپیوں پر آبی کھیل، بالخصوص تیرنا حاوی رہے اور وہ تیرنے میں مشاق بھی تھے، اس وجہ سے ان کی عرفیت پیراک بہت مشہور ہوئی اور انھیں خاندانی نام جیلانی اور پیراک یعنی مشاق تیرنے والا جوڑ کر جیلانی پیراک کہا جانے لگا۔ وہ حیدرآباد میں کھیلوں اور پیراکی کے فروغ کے معمار مانے جاتے ہیں، عثمانیہ یونیورسٹی اور حمایت سوئمنگ پول میں ان کی خدمات ناقابلِ فراموش ہیں۔ انھوں نے حسین ساگر میں ہاتھ باندھ کر مسلسل 24 گھنٹے تیراکی کا ریکارڈ قائم کیا اور نامور فلمی ہدایت کار شیام بینیگل جیسے کھلاڑیوں کو تربیت دی۔ وہ حیدرآباد سویمنگ ایسوسی ایشن کے بانی، متعدد کھیلوں کی انجمنوں کے رکن اور سویمنگ فیڈریشن آف انڈیا کے سابق عہدے دار رہے۔ اولمپک کھیلوں میں پیراکی کا ہنر دکھانے والے اولین ہندوستانیوں میں سے وہ ایک تھے اور اس وجہ کئی اداروں اور تنظیموں میں، یہاں تک کہ پروگراموں میں انھیں مدعو کیا جاتا رہا ہے اور ان کی وابستگی کو ایک اثاثہ تصور کیا جاتا تھا۔ پیراک کی علمی، سماجی اور سیاسی سرگرمیوں میں بلدیہ حیدرآباد کی کونسلری اور عالمی تیلگو کانفرنس میں تاریخی خطاب شامل ہے، اگر چیکہ دیگر مقامات پر جلوہ گری اور تنظیمی وابستگیاں بھی ملک و بیرون ملک کئی چرچوں اور سرخیوں کا سبب بن چکے ہیں۔

 پس منظر 
نوابی ریاستِ حیدرآباد ایک خود مختار اور خوش حال ریاست تھی جس پر میر عثمان علی خان بہادر کی حکمرانی تھی۔ مگر ستمبر 1948ء میں ’’پولیس ایکشن‘‘ کے ذریعے یہ ریاست انڈین یونین میں ضم ہو گئی اور حالات نہایت پرآشوب و افسوس ناک ہو گئے۔ ایسے ماحول میں بھی جیلانی پیراک، جو ہندوستان کے معروف تیراک اور "بابائے پیراکی" کہلاتے تھے، نے اپنی جرات و صلاحیت کا مظاہرہ کرتے ہوئے بھارت کی فوج کے میجر جنرل جے این چودھری کو حمایت سوئمنگ پول کے مقابلوں میں شرکت پر آمادہ کر لیا۔ یہ یاد رہے کہ سابقہ ریاست کے خلاف پولیس ایکشن انھی میجر کی زیر نگرانی انجام پایا تھا۔ ما بعد پولیس ایکشن منعقد ہونے والے اس پہلے پیراکی مقابلوں کا محل وقوع وہ سوئمنگ پول تھا جسے 1917ء میں بنایا گیا تھا اور اعظم جاہ کے نام یہ سے موسوم تھا۔

جیلانی پیراک کی کوششوں سے نہ صرف بند سوئمنگ پول دوبارہ کھولا گیا بلکہ پہلی بار ریاستی سطح پر انٹر اسکول (بین المدارس) اور کالج (بین الکلیہ) مقابلے منعقد ہوئے۔ 17 ستمبر 1948ء کو جنرل چودھری مہمانِ خصوصی کے طور پر ان مقابلوں میں شریک ہوئے، جہاں ان کا پر تپاک استقبال کیا گیا۔ تقریب میں اعلیٰ سرکاری عہدے داروں، نوابین، دانشوروں اور عثمانیہ یونیورسٹی کے وائس چانسلر سمیت بڑی تعداد میں عوام شریک ہوئے۔ جنرل چودھری نے اپنی تقریر میں نوجوانوں کو پیراکی اور کھیلوں میں بڑھ چڑھ کر حصہ لینے کی ترغیب دی اور صحت کی اہمیت پر زور دیتے ہوئے کہا کہ ملک کو غیر صحت مند افراد کی بجائے چند صحت مند اور توانا انسانوں کی زیادہ ضرورت ہے۔

 عثمانیہ یونیورسٹی اور حیدرآباد ریاست میں کھیلوں کی تاریخ 
جیلانی پیراک کے مطابق عثمانیہ یونیورسٹی کو سقوط حیدرآباد سے قبل ہی بہترین کھیلوں کی سہولتیں میسر تھیں۔ یونیورسٹی میں دو درجن سے زائد کھیل کے میدان موجود تھے۔ 1934ء میں حسین ساگر سے براہِ راست پائپ لائن کے ذریعے پانی لا کر پیراکی کی سہولت فراہم کی گئی۔ نظام کے دورِ حکومت میں بھی حسین ساگر آبی ذخیرے سے یونیورسٹی کو پانی کی فراہمی کا انتظام تھا۔ بعد ازاں حکام نے کیمپس میں واقع بوسیدہ ’’موہن ٹینک‘‘ کی بحالی اور اسے حسین ساگر سے جوڑ کر آبی کھیلوں کے فروغ کی تجویز دی۔ 1943ء تا 1944ء کی ایک رپورٹ میں بتایا گیا کہ عثمانیہ یونیورسٹی میں اکیس کھیل کے میدان موجود تھے جن میں فٹ بال، ہاکی اور کرکٹ کے دو دو میدان، ٹینس کے چھ، والی بال کے پانچ، باسکٹ بال کے تین اور عمومی کھیلوں کے لیے ایک میدان شامل تھا۔

یونیورسٹی کے بورڈنگ طلبہ کے لیے جسمانی سرگرمی کو لازمی قرار دیا گیا تھا۔ تیراکی کے لیے ’’حمایت سوئمنگ باتھ‘‘ (ایل بی اسٹیڈیم) میں انتظامات کیے گئے جبکہ حسین ساگر میں کشتی رانی کی سہولتیں بھی فراہم کی گئیں۔

قابلِ ذکر امر یہ ہے کہ نامور فلمی ہدایتکار شیام بینیگل عثمانیہ یونیورسٹی کے سابق طالب علم ہونے کے ساتھ ساتھ ریاستی سطح کے مقابلوں میں یونیورسٹی کی نمائندگی کرنے والے تیراکی کے چمپئن بھی رہے۔ انھیں بین الاقوامی شہرت یافتہ تیراک اور کوچ سید محمد جیلانی نے تربیت دی، جو بعد ازاں ’’پیراک‘‘ کے نام سے معروف ہوئے۔ جیلانی نے حسین ساگر میں ہاتھ باندھ کر مسلسل 24 گھنٹے تیراکی کا ناقابلِ شکست ریکارڈ قائم کیا۔ ان کے مطابق نوجوان بینیگل بھی ایک ماہر تیراک تھے اور انھوں نے یہ فن تیزی سے سیکھ لیا تھا۔ جیلانی نے کہا کہ ’’ایسے نمایاں سابق طلبہ کو اس یادگار موقع پر ضرور خراجِ تحسین پیش کیا جانا چاہیے‘‘۔

 شخصیت اور کارناموں کا تعارف 
جیلانی پیراک بھارت کی دو ریاستوں آندھرا پردیش اور تلنگانہ میں پیراکی کی مقبولیت کے معمار تصور کیے جاتے ہیں۔ وہ حیدرآباد سویمنگ ایسوسی ایشن کے بانی اور اس کے فعال محرک تھے، جس کے تحت کئی دہائیوں تک پیراکی کے مقابلے اور تربیتی پروگرام منعقد کیے جاتے رہے۔ ان کی قیادت اور رہنمائی میں بے شمار کھلاڑی نہ صرف ریاستی بلکہ قومی سطح پر بھی نمایاں ہوئے۔ وہ تقریباً 25 سے زیادہ اسپورٹس ایسوسی ایشنوں سے وابستہ رہے اور مختلف کھیلوں کی تنظیمی اور مالیاتی ترقی کے لیے مشاورت فراہم کرتے رہے۔

ایک سابقہ اولمپک کھیلوں کے مسابقت کار ہونے کی وجہ سے ان کی رائے کو بھارت میں کھیلوں کے حلقوں میں خصوصی اہمیت دی جاتی تھی۔ اسی بنیاد پر وہ بھارت کی اولمپک ایسوسی ایشن کی مالیہ کمیٹی کے رکن بھی رہے اور یہاں کھیلوں کے بجٹ، کھلاڑیوں کی مالی معاونت اور انفراسٹرکچر کے فروغ کے معاملات میں اپنا کردار ادا کیا۔ اس کے علاوہ وہ سویمنگ فیڈریشن آف انڈیا کے بھی سابق ایسوسی ایٹ سیکریٹری رہے اور قومی سطح پر پیراکی کی تنظیمی ڈھانچے کو مستحکم کرنے کے لیے کئی پالیسی فیصلوں میں شریک رہے۔

ان کی شخصیت صرف کھیلوں تک محدود نہ تھی۔ وہ مذہبی اور ثقافتی سرگرمیوں میں بھی گہری دلچسپی رکھتے تھے۔ خاص طور پر انھوں نے قرأتِ کلام پاک کو فروغ دینے کی سعی کی۔ اٹل بہاری واجپائی کے دور حکومت میں انھوں نے بھارت میں ایک عالمی قرأت مقابلے کے انعقاد کی کوشش کی تھی، جسے اگرچہ عملی شکل نہ دی جا سکی مگر اس کوشش نے اُن کی ہمہ جہت شخصیت کو اجاگر کیا۔

ان کی نجی زندگی بھی قابلِ ذکر ہے۔ وہ تاحیات مجرد رہے اور اپنی زندگی کا بڑا حصہ کھیل، سماجی سرگرمیوں اور نوجوانوں کی رہنمائی کے لیے وقف کر دیا۔ شخصی ملاقاتوں میں وہ خاص طور پر نوجوانوں کو حوصلہ افزا اور ہمت دلانے والی باتیں کیا کرتے تھے، جس کی وجہ سے وہ نئی نسل کے لیے ایک رہنما اور مشفق بزرگ سمجھے جاتے تھے۔

ان کی ظاہری شخصیت بھی منفرد تھی۔ ایک حادثے کی وجہ سے ان کی چلنے کی ہیئت عام لوگوں سے مختلف ہو گئی تھی۔ وہ دو الگ سائز کے سینڈل یا چپل پہنا کرتے تھے اور کسی قدر لنگڑاتے ہوئے چلتے تھے۔ اس کے باوجود ان کی وضع داری، خوش اخلاقی اور خوداعتمادی نے لوگوں کو ہمیشہ متاثر کیا۔ یہ بات اُن کے عزم و حوصلے کی علامت تھی کہ جسمانی مشکلات کے باوجود وہ نہ صرف کھیلوں بلکہ سماجی اور مذہبی سرگرمیوں میں سرگرم عمل رہے۔

 عالمی تیلگو کانفرنس سے خطاب 
جیلانی پیراک نے 2017ء کی عالمی تیلگو کانفرنس سے خطاب کیا۔ خطاب کے دوران انھوں نے تیلگو صحافت کی تاریخ پر روشنی ڈالی۔ ان کے مطابق حیدرآباد سے شائع ہونے والا پہلا تیلگو رسالہ سدھیا چندریکا تھا جس کا آغاز 1886ء میں ہوا اور یہ بنیادی طور پر زرعی موضوعات پر مشتمل ایک مجلہ تھا جو کسانوں کو رہنمائی فراہم کرتا تھا۔ بعد ازاں حیدرآباد سے شائع ہونے والا پہلا تیلگو اخبار گولکنڈہ تھا جسے 1926ء میں معروف ادیب و صحافی سُوَرم پرتاپ ریڈی نے قائم کیا۔ اس کا دفتر بشیر باغ میں ایل بی اسٹیڈیم کے قریب واقع تھا جو اتفاق سے عالمی تیلگو کانفرنس کی تقریب گاہ بھی بنا۔ پیراک کے مطابق ان اخبارات و رسائل نے آصف جاہی دورِ حکومت میں زبان و ثقافت کے تحفظ اور عوامی رائے سازی میں نمایاں کردار ادا کیا، اگرچہ اس وقت ریاست نے تمام زبانوں کی مطبوعات پر بعض پابندیاں عائد کر رکھی تھیں اور تیلگو اخبارات اس سے مستثنٰی نہیں تھے۔ اس طرح جیلانی پیراک نے مقامی زبان تیلگو کی صحافت کا گہرا جائزہ لیا اور اپنی علمی سمجھ نمایاں کی۔

 سیاسی وابستگی 
جیلانی پیراک سیاسی طور پر فعال رہے۔ بلدیہ حیدرآباد کے وہ کونسلر بھی رہے۔ اس کے علاوہ وہ کئی سماجی اور ثقافتی تنظیموں سے جڑے رہے جن میں فیض میموریل انٹرنیشنل آرگنائزیشن شامل ہے۔ 17 دسمبر 2019ء کو وہ وفات کر گئے تھے۔ ان کی نماز جنازہ جامع مسجد معظم پورہ میں بعد نماز ظہر پڑھائی گئی۔ جب کہ حیدرآباد، دکن کی ہی ایک مشہور مسجد عالمگیری سے متصلہ قبرستان میں وہ سپرد لحد ہوئے۔

 مزید دیکھیے 
 پیراکی
 حسین ساگر
 جامعہ عثمانیہ
 قرأت
 انڈین اولمپک ایسوسی ایشن
 سقوط حیدرآباد
 اولمپکس میں بھارت
 دولت مشترکہ کھیلوں میں بھارت
 ایشیائی کھیلوں میں بھارت
 پیرالیمپک کمیٹی آف انڈیا
 بھارت میں کھیل
 پنجاب میں کھیل
 اٹل بہاری واجپائی
 سویمنگ فیڈریشن آف انڈیا
 عظیم تر بلدیہ حیدرآباد
 شیام بینیگل
 جامع مسجد معظم پورہ
 بشیر باغ
 ایل بی اسٹیڈیم
 تیلگو صحافت

 حوالہ جات 

 کتابیات 

 بھارت میں پیراکی 
 Khandkar, Arundhati C., "Swimming Upstream: Laxmanshastri Joshi and the Evolution of Modern India", Oxford University Press, 2019, 
 Flynn, Brendan, "The History of Swimming", Pogo Books, 2024, 
 Powers, Kim, "The History of Swimming: A Memoir", Da Capo Press, 2006, 
 Rosén, Mikael, "Open Water: The History and Technique of Swimming", Storytel, 2021, 
 Mistry, Rohinton, "Swimming Lessons and Other Stories from Firozsha Baag", Vintage, 1997, 
 Fédération Internationale de Natation (FINA), "History of Aquatic Sports", FINA Publications, various years, (online)
 Indian Olympic Association, "History of Aquatics in India", IOA / Aquatics Division, (online)
 Sports Authority of India, "Development of Competitive Swimming in India: A Report", SAI Publications, (government report)
 Patel, R., "The Rise of Competitive Swimming in Colonial and Post-Colonial India", International Journal of the History of Sport, 2015, 32(5):655–678
 Swimming Federation of India, "Coaching Swimming in India: Manuals and Methods", (online)

 اولمپک کھیلوں میں بھارت 
 Majumdar, Boria & Mehta, Nalin, "Olympics: The India Story", HarperCollins / Juggernaut, 2019, 
 Majumdar, Boria, "India and the Olympics", Routledge, 2013, 
 Natesh, Seetha, "India at the Olympics", HarperCollins India, 2021
 Sanyal, Saradindu, "Olympic Games and India", Metropolitan Book Company, 1970
 Gopinath, Amrith, "The Prodigal Sprinter", Purple Pencil Project, 2023
 Bindra, Abhinav, "A Shot at History: My Obsessive Journey to Olympic Gold"
 "India's Olympic Movement: Politics, Patronage and Performance", edited collection
 "The Golden Arm of India: Neeraj Chopra", biography
 "India at the Olympics: Centennial Essays", essay compilation
 "Hockey, Nationalism and the Olympics: Indian Hockey in the 20th Century", monograph

 نظام دور حکومت میں جامعات اور اعلٰی تعلیم 
 Ghanta, Chakrapani, "Modern Education in Hyderabad State: A Historical Analysis"
 "Education System of Hyderabad State Under Nizams", https://www.hyderabadarchives.org/education-nizam-era
 "Education during Nizam's Period", Quest Journals, 2016
 "Women and Education during Nizam’s Dynasty: A Hyderabad Study", https://www.anveshana.in/articles/nizam-women-education
 "Darul-Uloom and Oriental College of Hyderabad: Origins and Influence", https://archive.org/details/darul-uloom-hyderabad
 Michell, George & Nicholas (eds.), "Architecture and Institutions of Hyderabad", 2003
 Ali, Syed, "History of Higher Education in the Deccan"
 "Records of the Hyderabad Educational Board and College Charters (Asaf Jahi period)", https://hyderabadarchives.org/college-charters
 "Nizam’s Colleges and the Language Question: Urdu, Persian and English in Higher Education", academic article
 "From Madrasa to Modern College: Transformations of Higher Learning in Hyderabad State (1724–1948)", doctoral thesis

زمرہ:2019ء کی وفیات
زمرہ:حیدرآباد، دکن ضلع کی شخصیات
زمرہ:بھارتی تیراک